CELEX: C2007/283/69
Language: fi
Date: 2007-11-24 00:00:00
Title: Asia T-379/07: Kanne 3.10.2007 — Puolan tasavalta v. komissio

24.11.2007   
            
            
               FI
            
            
               Euroopan unionin virallinen lehti
            
            
               C 283/38
            
         Kanne 3.10.2007 — Puolan tasavalta v. komissio
   (Asia T-379/07)
   (2007/C 283/69)
   Oikeudenkäyntikieli: puola
   Asianosaiset
   
      Kantaja: Puolan tasavalta (asiamies: T. Nowakowski)
   
      Vastaaja: Euroopan yhteisöjen komissio
   Kantajan vaatimukset
   
               —
            
            
               Puolan lipun alla purjehtivien alusten turskan kalastuksen kieltämisestä Itämerellä (osa-alueet 25–32, EY:n vedet) 9.7.2007 annettu komission asetus (EY) N:o 804/2007 (1) on kumottava
            
         
               —
            
            
               komissio on velvoitettava korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Kantaja vaatii kumottavaksi Puolan lipun alla purjehtivien alusten turskan kalastuksen kieltämisestä Itämerellä (osa-alueet 25–32, EY:n vedet) 9.7.2007 annettua komission asetusta (EY) N:o 804/2007. Riidanalaisessa asetuksessa todetaan, että kantajalle vuodelle 2007 myönnetty Itämeren turskakiintiö on täyttynyt 11.7.2007, ja kielletään 11.7.2007 ja 31.12.2007 välisenä aikana Puolan lipun alla purjehtivia aluksia pyytämästä turskaa kyseisellä alueella. Mainituilta aluksilta kielletään myös pyydetyn kannan aluksella pitäminen, jälleenlaivaaminen ja purkaminen.
   Kantaja esittää kanteensa tueksi kanneperusteen, jossa se väittää yhtäältä, että komissio on tehnyt merkittäviä virheitä arvioidessaan puolalaisten kalastusalusten turskasaaliita, ja toisaalta, että asiassa on rikottu eräiden kalakantojen ja kalakantaryhmien Itämerellä sovellettavien kalastusmahdollisuuksien ja niihin liittyvien edellytysten vahvistamisesta vuodeksi 2007 11.12.2006 annettua neuvoston asetusta (EY) N:o 1941/2006. (2) Tämän kanneperusteen yhteydessä kantaja väittää, että komissio on perustanut arviointinsa puolalaisten kalastusalusten pyytämistä turskamääristä pistokokeenomaisiin tietoihin, jotka eivät vastaa todellisuutta ja jotka perustuvat komission omien tarkastajien suorittamiin tarkastuksiin, ja jättänyt huomioon ottamatta Puolan merikalastusta koskevan tietojärjestelmän tiedot.
   Kantaja väittää lisäksi, että riidanalainen asetus on suhteellisuusperiaatteen vastainen, koska mainitussa asetuksessa säädetyllä kalastuskiellolla on merkittäviä haitallisia sosio-ekonomisia vaikutuksia, jotka ylittävät selvästi turskakantojen suojeluun mahdollisesti liittyvät edut. Kantaja moittii komissiota siitä, että se ei ole arvioinut näitä vaikutuksia ennen riidanalaisen asetuksen antamista ja että se ei ole selvittänyt mahdollisuutta saavuttaa tavoiteltuja päämääriä meriteollisuudelle ja -taloudelle vähemmän haitallisilla toimilla.
   Kantaja perustaa kanteensa myös riidanalaisen asetuksen puutteellisiin perusteluihin, koska tämä perustelujen puute estää täysin tutkimasta mainitussa asetuksessa säädetyn kiellon soveltuvuutta ja laillisuutta.
   Kantaja väittää myös, että solidaarisuutta ja lojaalia yhteistyötä koskevaa periaatetta on loukattu, koska komissio ei sen mukaan ole aloittanut vuoropuhelua eikä ole antanut kantajalle mahdollisuutta selventää riidanalaisia kysymyksiä ennen kyseessä olevan asetuksen antamista.
   Lopuksi kantaja väittää vielä, että riidanalaisella asetuksella loukataan oikeutta harjoittaa vapaasti taloudellista toimintaa, koska siinä säädetty kalastuskielto koskee henkilöitä, joilla käytännössä ei ole mahdollisuutta vaihtaa harjoittamansa toiminnan luonnetta ja joiden ainoa tulonlähde kalastus on; varsinkin, koska kyseessä oleva kielto on ehdoton eikä sisällä mitään poikkeuksia.
   
      (1)  EUVL L 180, s. 3.
   
      (2)  EUVL L 367, s. 1.